Eu spun atît: dacă e cît de puțin adevărat ce se zice-n stînga și în dreapta – desigur, sînt zvonuri, bîrfe, vorbe de clacă, nimic serios –, dacă e să ne luăm după ce spune gura lumii că se întîmplă pe meleagurile mioritice, anume că, în Poliție, fii și fiice, rubedenii, cunoștințe și alți treanca-fleanca ai unor ofițeri, generali, oameni sus-puși și mai puțin sus-puși și-ar fi găsit un culcuș călduț în această instituție a statului, fără altă bază concretă de avansare din viața civilă de unde proveneau decît aceea de a fi copilul, ruda, cunoștința lui X și Y… repet, nu e nimic dovedit, doar dau glas opiniei lumii ciudoase și răutăcioase care croncăne ca să se afle-n treabă, pretinzînd că indivizi anoști, absolvenți ai unor facultăți de duzină sau ai unor facultăți cu o legătură firavă cu obiectul job-ului pe care au fost încadrați, au penetrat sistemul polițienesc ocupînd funcții de ofițeri (pe alocuri, chiar de ofițeri superiori) în baza unor examene superficiale, inclusiv fără a trece baremele de pregătire fizică, dacă e adevărată a mia parte din aceste zvonuri, dacă e adevărat cîtuși de puțin că ar exista cazuri de polițiști care au obținut lucrări de doctorat scrise pe „genunche“, degradînd prin fals grosolan credibilitatea Poliției, atunci să îți întărești mușchii corectitudinii și ai deontologiei profesionale tocmai față de unul din acei polițiști autentici cu care se poate mîndri orice Poliție din lume, unul care, prin prestigiul personal, contribuie decisiv la îmbunătățirea imaginii instituției pe care o servește cu cinste, e o dovadă de mare înțelepciune, consecvență și echidistanță! Nu insinuez că examenul nu ar fi fost corect, nu aduc acuzații… însă, ca cetățean al acestei țări, nu pot să nu constat lejeritatea abracadabrantă cu care uneori sînt recompensați, în multe sectoare de activitate, inclusiv în domeniul privat (dar acolo e treaba lor), nepotismul, amantlîcul, incompetența, Botoxul, prostia, impostura și alții cu trăsături specifice pițipoancelor și sfertodocților, în detrimentul celor care chiar aduc plusvaloare, prin activitatea de zi cu zi, la locul de muncă.